Title: ประกาศกรมปศุสัตว์ เรื่อง กำหนดหลักเกณฑ์ วิธีการ และเงื่อนไขการปฏิบัติกรณีผู้นำเข้าอาหารสัตว์ ฝ่าฝืนหรือไม่ปฏิบัติตามพระราชบัญญัติควบคุมคุณภาพอาหารสัตว์ พ.ศ. 2559

ประกาศกรมปศุสัตว์

ประกาศกรมปศุสัตว์
เรื่อง กำหนดหลักเกณฑ์
วิธีการ และเงื่อนไขการปฏิบัติกรณีผู้นำเข้าอาหารสัตว์
ฝ่าฝืนหรือไม่ปฏิบัติตามพระราชบัญญัติควบคุมคุณภาพอาหารสัตว์
พ.ศ. ๒๕๕๘

โดยที่เป็นการสมควรกำหนดหลักเกณฑ์
วิธีการ และเงื่อนไขการปฏิบัติกรณีผู้นำเข้าอาหารสัตว์ฝ่าฝืนหรือไม่ปฏิบัติตามพระราชบัญญัติควบคุมคุณภาพอาหารสัตว์
พ.ศ. ๒๕๕๘

อาศัยอำนาจตามความในมาตรา ๗๐
แห่งพระราชบัญญัติควบคุมคุณภาพอาหารสัตว์ พ.ศ. ๒๕๕๘ อธิบดีกรมปศุสัตว์จึงออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศกรมปศุสัตว์
เรื่อง กำหนดหลักเกณฑ์ วิธีการ
และเงื่อนไขการปฏิบัติกรณีผู้นำเข้าอาหารสัตว์ฝ่าฝืนหรือไม่ปฏิบัติตามพระราชบัญญัติควบคุมคุณภาพอาหารสัตว์
พ.ศ. ๒๕๕๘

ข้อ
๒[๑]  ประกาศฉบับนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๓  กรณีพนักงานเจ้าหน้าที่ตรวจสอบพบว่าอาหารสัตว์ที่นำเข้าเป็นอาหารสัตว์ตามมาตรา
๕๖ ให้มีหนังสือแจ้งงดการนำเข้าให้ผู้นำเข้าทราบ ให้ผู้นำเข้ามารับทราบผลการตรวจวิเคราะห์อาหารสัตว์ภายใน ๑๐ วัน
นับแต่วันที่ได้รับแจ้ง ให้พนักงานเจ้าหน้าที่เสนออธิบดีกรมปศุสัตว์เพื่อสั่งให้ผู้นำเข้าส่งกลับหรือทำลายอาหารสัตว์ในกรณีที่ไม่สามารถขจัดสิ่งปนเปื้อนได้
หรือจัดการด้วยวิธีอื่นเพื่อขจัดสิ่งปนเปื้อนนั้น แล้วแต่กรณี
และมีหนังสือแจ้งหน่วยงานราชการที่รับผิดชอบของประเทศผู้ผลิตต่างประเทศทราบด้วย

ข้อ
๔  ผู้นำเข้าต้องจัดทำแผนการส่งกลับ
ทำลาย หรือจัดการด้วยวิธีอื่นเพื่อขจัดสิ่งปนเปื้อนนั้น
แล้วแต่กรณี และแจ้งต่อพนักงานเจ้าหน้าที่เพื่อพิจารณาแผนดังกล่าวภายใน ๑๐ วันนับแต่วันที่รับทราบผลการตรวจวิเคราะห์
และต้องดำเนินการให้แล้วเสร็จตามแผนภายใน ๖๐ วัน นับแต่วันรับทราบผลการตรวจวิเคราะห์
พร้อมทั้งจัดทำรายงานการส่งกลับ ทำลาย หรือแสดงผลการตรวจวิเคราะห์การขจัดสิ่งปนเปื้อนนั้น
 ทั้งนี้
ผู้นำเข้าเป็นผู้รับผิดชอบค่าใช้จ่ายทั้งหมด

ข้อ
๕  การดำเนินการตามแผน
ให้ผู้นำเข้าแจ้งให้พนักงานเจ้าหน้าที่รับทราบเพื่อร่วมตรวจสอบการดำเนินการดังกล่าว

ข้อ
๖  อธิบดีกรมปศุสัตว์อาจอนุญาตให้นำเข้าอาหารสัตว์จากโรงงานผลิตซึ่งถูกงดการนำเข้าอาหารสัตว์ได้
โดยพิจารณาจากผลการตรวจสอบการดำเนินการแก้ไข
โดยมีเอกสารยืนยันของหน่วยงานราชการที่รับผิดชอบของประเทศผู้ผลิต
หรือพนักงานเจ้าหน้าที่ไปตรวจรับรองมาตรฐานและความปลอดภัยของโรงงานที่ถูกงดการนำเข้า

ประกาศ ณ วันที่ ๘
เมษายน พ.ศ. ๒๕๕๙
อยุทธ์  หรินทรานนท์
อธิบดีกรมปศุสัตว์

ชวัลพร/ปริยานุช/จัดทำ
๑๑ พฤษภาคม
๒๕๕๙

นุสรา/ตรวจ
๑๖ มิถุนายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๐๑ ง/หน้า ๓๔/๔ พฤษภาคม ๒๕๕๙